**Joseph Cloud**, nado no condado de Chester, Pensilvania, o 27 de agosto de 1770 e finado en Radnor, condado de Delaware, no mesmo estado, o 3 de xullo de 1845, foi un químico estadounidense e funcionario da Casa da Moeda de Filadelfia, onde ocupou o cargo de fundidor e refinador entre 1797 e 1836.

Traxectoria
-----------

Joseph Cloud naceu o 27 de agosto de 1770, fillo maior de Amy Pyle e de Abner Cloud, casados cara a 1760. O seu pai descendía de William Cloud, orixinario de Calne, no condado inglés de Wiltshire, que comprou terras no futuro municipio de Concord en 1682.

Cloud formouse como químico e entre os seus logoros está a súa contribución á individualización do paladio. Malia non aparecer citado adoito na literatura científica, o máis salientable é o seu apéndice á segunda edición americana (1809) da obra de Jane Marcet *Conversations on Chemistry*, no que dá conta da súa invención dun soprador hidropneumático.

O presidente George Washington nomeou a Cloud fundidor e refinador da Ceca de Filadelfia en decembro de 1796, e o nomeamento foi confirmado polo Senado o 2 de xaneiro de 1797. Ocupou este cargo ata que dimitiu o 14 de xaneiro de 1836, por mor dos seus problemas de vista. Foi sucedido nese cargo por Franklin Peale.

Cloud foi elixido membro da Sociedade Filosófica Americana, de Filadelfia, en 1806, e ocupou os cargos de secretario (1812) e de conservador (1814-1822), no período de Thomas Jefferson como presidente da sociedade. Tamén formou parte da Sociedade Química de Filadelfia.

Vida persoal
------------

Cloud casou o 21 de agosto de 1797 con Eliza Taylor, con quen tivo dous fillos e dúas fillas.

Durante a derradeira etapa da súa vida residiu en Radnor, no condado de Delaware, Pensilvania, onde faleceu o 3 de xullo de 1845. O seu corpo foi soterrado no cemiterio Laurel Hill, de West Bradford, Pensilvania.

Notas
-----

1. 1 2 3 4 5 6  "Joseph Cloud". *MyKindred.com*
2. 1 2 3 4 5  Futhey, J. S.; Cope, G. (1881). Páxina 500.
3. ↑  Marcet, J. (1809). *Conversations on chymistry, in which the elements of that science are familiarly explained and illustrated by experiments and plates, from the last London edition: the second American edition: enlarged by an appendix consisting of a description, with a plate, and the manner of using of the new hydro-pneumatic blow-pipe, invented by Mr. Joseph Cloud of the mint of the United States: also of three disquisitions, one on dyeing, one on tanning, and one on currying*. J. Humphreys, Boston. [Ver ficha da publicación]
4. 1 2  Miles, W. (1950). "Early American Chemical Societies: 1. The 1789 Chemical Society of Philadelphia. 2. The Chemical Society of Philadelphia". En *Chymia*. Vol. 3. Páxina 110.
5. ↑  "From George Washington to the U.S. Senate, 30 december 1796". *Founders Online, National Archives (Founders,archives.gov)*.
6. ↑  "Joseph Cloud". *American Philosophical Society Member History. (Amphilsoc.org)*.
7. ↑  "Joseph Cloud". *Findagrave.com*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Joseph Cloud*** |

### Bibliografía

* Futhey, J. S.; Cope, G. (1881). *History of Chester County, Pennsylvania*. L. H. Everts, Filadelfia.

### Outros artigos

* Casa da Moeda de Filadelfia
* Casa da Moeda dos Estados Unidos

* Portal:Estados Unidos de América